Након тешких борби, заједно са јединицама Прве пролетерске дивизије, учествовала је у ослобођењу Ваљева 18. септембра 1944, а затим продирући кроз Тамнаву и Мачву, ослободила Владимирце 4. октобра и избила на Саву, где је заузела Дебрц и пресекла комуникацију Обреновац—Шабац. Дивизија је тада попуњена новим борцима са ширег подручја Ваљева, а 8. октобра 1944. у њен састав је ушла 22. српска космајска бригада. У току октобра 1944. бригада је учествовала у борбама за ослобођење Београда, током којих је водила нарочито тешке борбе за зграде министарстава у Немањиној улици и Улици кнеза Милоша, када је претрпела губитке од око 200 погинулих и 250 рањених бораца.